CELEX: 52013XG0803(01)
Language: et
Date: 2013-08-03 00:00:00
Title: Nõukogu järeldused, mis käsitlevad noortepoliitika potentsiaali maksimeerimist strateegia „Euroopa 2020” eesmärkide saavutamisel

3.8.2013   
            
            
               ET
            
            
               Euroopa Liidu Teataja
            
            
               C 224/2
            
         Nõukogu järeldused, mis käsitlevad noortepoliitika potentsiaali maksimeerimist strateegia „Euroopa 2020” eesmärkide saavutamisel
   2013/C 224/02
   NÕUKOGU JA NÕUKOGUS KOKKU TULNUD LIIKMESRIIKIDE VALITSUSTE ESINDAJAD,
   TULETADES MEELDE KÕNEALUSE KÜSIMUSE POLIITILIST KONTEKSTI, MIS ON ESITATUD LISAS,
   1.   LEIAVAD, ET
   
               1.
            
            
               strateegias „Euroopa 2020” ja selle juhtalgatustes toonitatakse, kuivõrd oluline on kujundada ja viia ellu poliitikaid, millega antakse kõikidele noortele oskused ja pädevused, mida nad vajavad, et täita oma rolli teadmistepõhises majanduses ja ühiskonnas, ning tunnistatakse sellega seoses noortepoliitika osakaalu. Strateegia „Euroopa 2020” üldeesmärgid ja liikmesriikide vastavad eesmärgid suurendada noorte tööhõivet, vähendada haridussüsteemist varakult lahkumist ning suurendada osalemist kolmanda taseme hariduses on eriti olulised noorte ning suurimas kõrvalejäämise ohus noorte jaoks. Noortepoliitika hõlmab meetmeid, mille eesmärk on aidata kaasata noori haridus-, arengu-, kultuuri- ja ühistegevusse, kogemuste omandamise võimalusi ning praktilisi õppimisvõimalusi, mis parandavad noorte eluks vajalikke oskusi ning õppimis- ja tööoskusi;
            
         
               2.
            
            
               Euroopa noortevaldkonnas tehtava koostöö uuendatud raamistikus (2010–2018) (1) rõhutatakse, kui oluline on paralleelne lähenemisviis, mis hõlmab nii a) konkreetseid poliitilisi algatusi noortevaldkonnas ning b) integreerivaid algatusi noorteperspektiivi lõimimiseks asjakohastesse poliitikavaldkondadesse. Raamistikus soovitatakse vahendeid meetmete võtmiseks kaheksas tegevusvaldkonnas ning toonitatakse valdkondadevahelise poliitilise lähenemisviisi olulisust noorte vajadustele ja püüdlustele reageerimisel;
            
         
               3.
            
            
               noori käsitlevas 2012. aasta ELi ühisaruandes (2) kutsutakse üles looma tugevamat sidet ja ühtsust uuendatud raamistiku ja strateegia „Euroopa 2020” vahel;
            
         
               4.
            
            
               majanduslanguse mõju noortele loob väljakutseid noortepoliitikas, mitmetes üksteisega seotud poliitikavaldkondades, mille eesmärk on täita kõikide noorte vajadusi, ning eelkõige seoses avaliku poliitika üldisemate eesmärkidega – eriti tööhõive ja majanduskasvu strateegiaga „Euroopa 2020” seotud eesmärkide puhul. Väljakutseteks (3) on muu hulgas töötus, aina suurem tõrjutuse oht ning noorte heaolu potentsiaalne halvenemine;
            
         
               5.
            
            
               paljud noored osalevad, arenevad ja edenevad aktiivselt rühmades, kogukondades ja laiemas ühiskonnas; nad nii annavad kui ka saavad palju nii oma isikliku kui sotsiaalse arengu, oskuste, kogemuste ja oskusteabe aspektist. Sellest hoolimata on noorte üleminek kellestki sõltumise etapist iseseisvasse ellu üha pikem ning nende tööhõive ja tööalase arengu väljavaated on üha ebakindlamad;
            
         
               6.
            
            
               tunnustada ja toetada tuleb noorte suutlikkust ja võimekust loovuse, innovatsiooni, ettevõtlikkuse ja kohanemisvõime osas, mida tunnistatakse kui hindamatut vahendit, et stimuleerida liikmesriikides uuendatud ja jätkusuutlikku majanduslikku ja sotsiaalset heaolu ning luua kaasavam ühiskond;
            
         
               7.
            
            
               noortealased teadmised ja nende mõju noortepoliitikale ja noortega seotud poliitikavaldkondadele on olulised ning peaksid põhinema piisaval uurimistööl;
            
         
               8.
            
            
               paremini on vaja rõhutada noortepoliitika positiivset ja selget potentsiaalset panust ja lisaväärtust strateegia „Euroopa 2020” elluviimisse, eelkõige seoses hariduse, koolituse, tööhõive ja sotsiaalse kaasatuse valdkonna eesmärkidega;
            
         2.   MÄRGIVAD, ET
   
               9.
            
            
               strateegia „Euroopa 2020” eesmärkide saavutamise edendamiseks ning majanduskriisi poolt kogu ELis inimestele avalduvast mõjust lähtuvate väljakutsete käsitlemiseks on käivitatud mitmed poliitilised algatused (esitatud käesoleva dokumendi lisas). Mitmed neist algatustest on eriti olulised noorte inimeste jaoks. Noortele suunatud poliitilised algatused tööhõive, hariduse ja koolituse vallas edendavad ühise lähenemisviisi kasutuselevõttu, mille puhul peaks noortepoliitika täitma üht peamist rolli. Toetada tuleks noorte eest vastutavate ministrite rolli ja noorteperspektiivi integreerimist erinevatesse poliitikavaldkondadesse, eelkõige Euroopa poolaasta raames;
            
         3.   ON SEISUKOHAL, ET
   
               10.
            
            
               tõhusa noortepoliitika rakendamisel ning strateegia „Euroopa 2020” noori puudutavate eesmärkide saavutamisel on keskse tähtsusega valdkondade- ja asutustevaheline koordineerimine liikmesriikide ja ELi tasandil;
            
         
               11.
            
            
               noortepoliitikaga tagatakse noortele noortekesksed ja terviklikud poliitilised lahendused, mille ulatus on nii vertikaalne kui horisontaalne. Noortepoliitika täidab noorte jaoks erinevate positiivsete lahenduste leidmisel nii eraldiseisvat kui täiendavat rolli koos teiste poliitikavaldkondadega. Noortepoliitika rollile ja ülesannetele tuleks aga siiski kasuks, kui teavitustegevus ja suhtlus muude asjaomaste poliitikavaldkondadega oleks paremini kindlaks määratud. See tugevdaks noortepoliitika mõju eraldiseisva valdkonnana ja strateegia „Euroopa 2020” eesmärkide saavutamisse panustajana, eelkõige tööhõive ja sotsiaalse kaasatuse puhul, ning aitaks seeläbi parandada selles kontekstis noortepoliitika nähtavust;
            
         
               12.
            
            
               eelkõige on noortepoliitika meetmed, mida võetakse näiteks noorsootöö ning mitteformaalse ja informaalse õppe kaudu, eriti olulised seoses noorte valmisolekuga, osalemisega ja arenguga hariduses, koolituses ja tööhõives ning ka tervise ja sotsiaalse kaasatuse valdkonnas. Sellised meetmed võivad aktiivselt kaasa aidata ELi noorte tööhõive paketile, eelkõige noortegarantii tõhusale rakendamisele, ning neid võiks toetada noorte tööhõive algatuse raames ja muude asjakohaste Euroopa vahendite abil;
            
         
               13.
            
            
               noortevaldkonna eriliseks pädevuseks on noorte kaasamine ja neile paremate võimaluste loomine, eelkõige väiksemate võimalustega noorte puhul, kelleni ei pruugita haridus-, koolitus- ja tööhõivepoliitika abil jõuda;
            
         4.   TOONITAVAD JÄRGMISI PRIORITEETE NOORTEPOLIITIKA POTENTSIAALI MAKSIMEERIMISEKS STRATEEGIA „EUROOPA 2020” EESMÄRKIDE SAAVUTAMISEL
   
               14.
            
            
               meetmed, millega edendatakse valdkondade- ja asutustevahelist koostööd noortepoliitika ja noortega seotud poliitikavaldkondade koordineerimise parandamiseks, eelkõige hariduse, koolituse ja tööhõive osas, on esmase tähtsusega tervikliku ja integreeritud poliitilise lahenduse leidmisel sotsiaalsete ja majanduslike väljakutsete puhul, millega noored praegu silmitsi seisavad, ning väiksemate võimalustega noorteni, eelkõige kõrvalejäänud ning hariduses, tööhõives ja koolituses mitte osalevate noorteni jõudmisel, eesmärgiga edendada kaasavamat ühiskonda ja anda panus strateegiasse „Euroopa 2020”;
            
         
               15.
            
            
               tuleks parandada noorte endi rolli neid mõjutava poliitika kujundamisel, eelkõige seoses nende valikuvõimalustega, ligipääsuga ja arenguga hariduse, koolituse ja tööhõive vallas, et saavutada suurem sotsiaalne kaasatus. Noorte osalemine poliitika kujundamisel on väga oluline noortepoliitika rakendusviiside jaoks kooskõlas Euroopa noortevaldkonnas tehtava koostöö uuendatud raamistikuga (2010–2018). Noortepoliitika sidusrühmadel on eripädevus noorte poliitikakujundamises osalemise hõlbustamisel;
            
         
               16.
            
            
               ELi uue kavandatava haridus-, koolitus-, noorte- ja spordivaldkonna programmi ja eelkõige selle noortepeatüki ning ka teiste ELi programmide ja vahendite roll on oluline selleks, et pakkuda Euroopa noortele õppimis- ja liikuvusvõimalusi ning võimalusi omandada uusi oskusi ja kogemusi ning osaleda vabatahtlikus tegevuses ja kultuurivahetuses. Tunnustada tuleks noortepoliitika sõltumatut, tegelikku ja lisaväärtust seoses sellega, kuidas see toetab noorte tulemusi hariduses, koolituses, tööhõives ja sotsiaalse kaasatuse vallas. Euroopa järgmise põlvkonna struktuuri- ja investeerimisfondid täidavad tähtsat rolli noortesse ja nende oskustesse investeerimises ning nende tööalase konkurentsivõime ja tööturule juurdepääsemise parandamises;
            
         5.   KUTSUVAD LIIKMESRIIKE ÜLES NÕUETEKOHASELT SUBSIDIAARSUSE PÕHIMÕTET ARVESTADES KAALUMA JÄRGMISI MEETMEID
   
               17.
            
            
               tagada, kui see on asjakohane, et Euroopa noortevaldkonnas tehtava koostöö uuendatud raamistiku (2010–2018) kohaste prioriteetsete ülesannetega toetatakse ja täiendatakse strateegia „Euroopa 2020” eesmärke;
            
         
               18.
            
            
               edendada noorteministrite aktiivset osalemist strateegia „Euroopa 2020” käsitleva riikliku poliitika kujundamises, eelkõige riiklike reformikavade koostamisel ja vajadusel ka kooskõlastamisel;
            
         
               19.
            
            
               edendada kõnealuses kontekstis ja noortega peetavat dialoogi käsitlevate riiklike õigusnormide alusel olemasolevate mehhanismide paremat kasutamist või uute väljatöötamist, eesmärgiga olla teadlik noorte arvamustest, et neid saaks arvesse võtta noortepoliitika ja noortega seotud poliitikavaldkondade kujundamisel;
            
         
               20.
            
            
               kaaluda, kuidas saaks noortepoliitika kaasa aidata noorte tööhõive paketi kohaste meetmete väljatöötamisele, hõlmates vajaduse korral ka mitteformaalse ja informaalse õppe valideerimist ning noortegarantii loomist käsitlevate nõukogu soovituste rakendamist;
            
         6.   KUTSUVAD LIIKMESRIIKE JA KOMISJONI ÜLES OMA PÄDEVUSE RAAMES JA NÕUETEKOHASELT SUBSIDIAARSUSE PÕHIMÕTET ARVESSE VÕTTES NING LIIKMESRIIKIDE POOLT NOORTEPOLIITIKA VALDKONNAS KANTAVAT VASTUTUST AUSTADES
   
               21.
            
            
               edendama noortepoliitika meetmete panust laiemate hariduse, koolituse, tööhõive ja sotsiaalse kaasatuse valdkonna poliitika strateegiate osana strateegia „Euroopa 2020” eesmärkide saavutamisse;
            
         
               22.
            
            
               tagama uuendatud raamistiku kohase töö parema koordineerimise ja sünergia hariduse, koolituse ja tööhõive valdkonnas tehtava tööga, et parandada noorte osalemist hariduses ja koolituses, nende üleminekut tööhõivesse ning nende kaasatust ühiskonnas. Eelkõige rõhutama tööhõives, hariduses ja koolituses mitte osalevate noorte kaasamist;
            
         
               23.
            
            
               töötama noortevaldkonnas tehtava koostöö uuendatud raamistiku (2010–2018) raames välja keskpika tähtajaga töökava, et suunata noortepoliitikat ja noortega seotud poliitilist tööd reageerimaks aktuaalsetele noorteküsimustele ja noortega seotud teemadele ja suundumustele ning tuua esile olulised koordineerimis- ja koostöövaldkonnad haridus-, koolitus- ja tööhõivepoliitika osas, eesmärgiga tagada noortepoliitika panus Euroopa poolaasta rakendamisse;
            
         
               24.
            
            
               kehtestama tava, mille kohaselt võivad hariduse, noorte, kultuuri ja spordi nõukogus ja/või nõukogu ettevalmistavates organites kokku tulevad noortepoliitika eest vastutavad liikmesriikide esindajad arutelusid pidada ja mõtteid vahetada tähtsate poliitikakesksete sammude teemal Euroopa poolaasta, iga-aastase majanduskasvu analüüsi ning liikmesriikide poliitikat käsitlevate riigispetsiifiliste soovituste raames, eesmärgiga anda asjakohane ja õigeaegne panus tööhõivekomitee töösse riigispetsiifiliste soovituste mitmepoolse järelevalve valdkonnas;
            
         
               25.
            
            
               tagama, et ELi noortestrateegias ja 2012. aasta ELi ühises noortearuandes kirjeldatud vahendite (näiteks struktureeritud dialoog, tõendipõhised poliitikad ja valdkonnaülene koostöö) väljatöötamisel peetakse silmas maksimaalset tulemust, eesmärgiga suunata strateegia „Euroopa 2020” üle peetavasse poliitilisse arutellu kõik saadaolevad tõendusmaterjalid selle kohta, kuidas majanduskriis noori mõjutab; ning tagama, et selles arutelus võetakse kuulda ka noorte häält;
            
         
               26.
            
            
               toonitama, kuidas noortepoliitika meetmed, mida võetakse näiteks noorsootöö ning mitteformaalse ja informaalse õppe kaudu, aitavad julgustada noori ning eriti vähemate võimalustega noori hakkama aktiivseteks kodanikeks ja osalema täiel määral kodanikuühiskonnas ning arendama oma õppimis- ja tööoskusi;
            
         
               27.
            
            
               toonitama eelkõige seda, kuidas selliste meetmete abil aidatakse noortel arendada oma pädevust ja mitmeid valdkondi hõlmavaid oskusi, mis aitavad neil kasutada haridus-, koolitus- ja töövõimalusi, mis võivad suurendada nende iseseisvust ja arengut ning aidata neil arendada oma isiklikke ja sotsiaalseid oskusi ning omandada töö- ja ettevõtlusalaseid oskusi;
            
         
               28.
            
            
               edendama kõikide asjaomaste sidusrühmade seas ligipääsetavust ning julgustama osalemist näiteks järgmistes Euroopa programmides:
               
                           —
                        
                        
                           ELi haridus-, koolitus-, noorte- ja spordiprogramm, millega toetatakse liikuvust, vahetusi ning oskuste arendamist ja võimalusi osalemaks vabatahtlikus tegevuses ja kultuurivahetuses, ning
                        
                     
                           —
                        
                        
                           muud Euroopa programmid ja vahendid, mille eesmärk on muu hulgas jõuda kõikide noorteni, sealjuures ka vähemate võimalustega noorteni ning eelkõige nendeni, kes ei osale hariduses, tööhõives või koolituses;
                        
                     ning aitama seeläbi kaasa noorte oskuste arendamisele ja nende tööalase konkurentsivõime parandamisele;
            
         
               29.
            
            
               edendama võimaluse korral noorte tööhõive algatuse täielikku ja optimaalset kasutamist noortegarantii loomist käsitleva nõukogu soovituse rakendamiseks;
            
         7.   KUTSUVAD KOMISJONI ÜLES KAALUMA JÄRGMISI MEETMEID
   
               30.
            
            
               kaaluma meetmeid, millega tagada, et noortepoliitika perspektiiv on kesksel kohal haridus-, koolitus-, tööhõive- ja sotsiaalse kaasamise poliitikates, ning millega integreerida konkreetne „noortepoliitika” mõõde strateegia „Euroopa 2020” rakendamise poliitikasse, eelkõige noorsootöö ning mitteformaalse ja informaalse õppe valideerimise osas;
            
         
               31.
            
            
               edendama teadlikkust seoses kõikide ELi rahastamisprogrammidega ning nendega seotud parimate tavade näidetega, millega arendatakse noorte oskusi, mida nad vajavad 21. sajandil, toonitades selgemalt seda, kuidas sellised programmid soodustavad oskus- ja kogemuspõhist ning ettevõtlusalast õpet, mis tõhustab ja hoogustab noorte osalemist ühiskonnas, hariduses ja tööhõives, eelkõige vähemate võimalustega noorte puhul;
            
         
               32.
            
            
               jätkama strateegia „Euroopa 2020” ja Euroopa noortevaldkonnas tehtava koostöö uuendatud raamistiku (2010–2018) kontekstis oma kavatsuste elluviimist struktureeritud dialoogi protsessi hindamiseks, eesmärgiga tagada, et protsessi ulatus, mastaap ja sisu kajastavad ja käsitlevad noorte praegusi vajadusi ning et see omakorda annaks vajalikku teavet noortepoliitika kujundamiseks;
            
         
               33.
            
            
               kaaluma ELi noortearuande ja vastastikuse õppimise valdkondades käimasoleva töö tulemustel põhineva kontseptsioonidokumendi koostamist ning korraldama sellele tuginedes seminari, mis hõlmab olulisi noorte-, haridus- ja koolitus- ning tööhõivepoliitika valdkondi ning asjaomaseid sidusrühmi, et uurida, kuidas saaks optimaalselt edendada koostööpõhist poliitilist lähenemist väljakutsetele, millega noored hetkel silmitsi seisavad. Sellise algatusega võiks välja tuua soovitused, mida võiks edasist tegevust silmas pidades arutada asjakohaste poliitikavaldkondade raames ja asjaomastes nõukogudes.
            
         
      (1)  ELT C 311, 19.12.2009, lk 1.
   
      (2)  ELT C 394, 20.12.2012, lk 5.
   
      (3)  15–24aastaste noorte töötuse määr suurenes 15 protsendilt 2008. aasta veebruaris järsult 23,6 protsendini 2013. aasta jaanuaris. Hariduses, tööhõives ja koolituses mitteosalevate 15–25aastaste noorte arv oli 2012. aasta jaanuaris 7,5 miljonit.
   
      LISA
      
         Poliitiline taust
      
      
                  1.
               
               
                  Euroopa Ülemkogu 13.–14. detsembri 2012. aasta (1) ning 7.–8. veebruari 2013. aasta (2) järeldused, milles toonitati, et noorte tööhõive edendamine tuleb seada kõige olulisemaks prioriteediks, ning käivitati uus noorte tööhõive algatus.
               
            
                  2.
               
               
                  Euroopa Ülemkogu liikmete 30. jaanuari 2012. aasta avaldus „Majanduskasvu soodustava konsolideerimise ja töökohtade loomist edendava majanduskasvu suunas”, milles kutsuti liikmesriike üles stimuleerima tööhõivet, eelkõige noorte tööhõivet, töötades välja ja rakendades tööhõivet, haridust ja oskusi käsitlevaid ulatuslikke algatusi.
               
            
                  3.
               
               
                  Noorte tööhõivepaketti kuuluv nõukogu soovitus noortegarantii loomise kohta, (3) mis on osa kooskõlastatud poliitilisest lähenemisviisist, mille eesmärk on tegeleda noorte töötuse, varakult haridussüsteemist lahkumise, vaesuse ja sotsiaalse tõrjutuse probleemidega.
               
            
                  4.
               
               
                  Nõukogu soovitus mitteformaalse ja informaalse õppe valideerimise kohta, (4) milles juhitakse tähelepanu võimalustele ja mehhanismidele, mis võimaldavad mitteformaalse ja informaalse õppe käigus omandatud teadmistel, oskustel ja pädevustel täita tähtsat rolli tööalase konkurentsivõime ja liikuvuse edendamisel ning samuti motivatsiooni suurendamisel elukestvaks õppeks, eelkõige sotsiaal-majanduslikult ebasoodsas olukorras olevate või madala kvalifikatsiooniga inimeste hulgas.
               
            
                  5.
               
               
                  Nõukogu ja komisjoni 2012. aasta veebruari ühisaruanne Euroopa hariduse ja koolituse alase koostöö strateegilise raamistiku (ET 2020) rakendamise kohta, (5) milles sätestatakse meetmed ET 2020 protsessi mobiliseerimiseks toetamaks strateegia „Euroopa 2020” eesmärke majanduskasvu ja töökohtade loomise vallas ning määratakse kindlaks mitmed Euroopa hariduse ja koolituse alase koostöö prioriteetsed valdkonnad ajavahemikuks 2012–2014.
               
            
                  6.
               
               
                  Nõukogu järeldused, mis käsitlevad investeerimist haridusse ja koolitusse – vastus teatisele „Hariduse ümbermõtestamine: investeerimine oskustesse paremate sotsiaalmajanduslike tulemuste nimel” ning 2013. aasta majanduskasvu analüüsile (6).
               
            
                  7.
               
               
                  Nõukogu soovitus varakult haridussüsteemist lahkumise vähendamise poliitika kohta, (7) milles rõhutatakse vajadust ulatusliku valdkondadevahelise poliitika järele, et tugevdada sidet haridus- ja koolitussüsteemide ja tööhõive vahel.
               
            
                  8.
               
               
                  Komisjoni 20. detsembri 2011. aasta teatis „Noortele pakutavate võimaluste algatus”, (8) milles kutsutakse liikmesriike üles võtma rohkem meetmeid, et lahendada noorte kõrge töötuse taseme probleem, kasutades muu hulgas paremini Euroopa Sotsiaalfondi ja luues rohkem võimalusi liikuvuseks.
               
            
         (1)  EUCO 205/12.
      
         (2)  EUCO 3/13.
      
         (3)  17944/12.
      
         (4)  ELT C 398, 22.12.2012, lk 1.
      
         (5)  ELT C 70, 8.3.2012, lk 9.
      
         (6)  ELT C 64, 5.3.2013, lk 5.
      
         (7)  ELT C 191, 1.7.2011, lk 1.
      
         (8)  5166/12.